Poliisi löysi poikkeuksellisen ammattimaisen huumeviljelmän Helsingin Laajasalossa sijaitsevasta kerrostalohuoneistosta.

Poliisi löysi Helsingin Laajasalossa sijaitsevasta asunnosta ammattimaisen huumeviljelmän.

Kasvattamo löytyi poliisin saaman vihjeen perusteella.

Yksi henkilö on pidätetty.

Usein rappukäytävään leviävä kannabiksen tuoksu herättää naapurien epäilyt huumeviljelmästä (kuvan viljelmä ei liity perjantain iskuun). POLIISI

Poliisit iskivät viime perjantai-iltana Laajasalon Svanströminkujalla sijaitsevaan kerrostalohuoneistoon.

Sisällä asunnossa heitä kohtasi poikkeuksellinen näky. Usein kannabiskasvattamo sijaitsee jossain komerossa tai huoneessa, Laajasalossa lähes koko vuokrahuoneisto toimi kasvattamona.

Poliisit kantoivat asunnosta jopa yli neljäkymmentä taimiruukkua. Poliisiautoihin rahdattiin myös suuri määrä paksuja ilmastointiputkia, valaisimia, altaita, lämmityslaitteita ja muuta kannabiksen kasvattamisessa käytettävää välineistöä.

Kaksi raudoissa

Huoneistosta kannettiin ulos yli 40 kannabisruukkua (kuvituskuva). PENTTI VUOSAARI

Paikalla oli useita poliisipartioita, jotka purkivat kasvattamoa myöhään iltaan asti. Isoin esine oli teltta, jonka kantamiseen tarvittiin kaikkiaan viisi poliisia.

Iltalehden tietojen mukaan paikalta löytyi myös pari kiloa valmista marihuanaa.

Silminnäkijöiden mukaan asunnosta tuotiin raudoissa mies ja nainen, jotka laitettiin yhteen pakettiautoista yhdessä purettujen tavaroiden ja kasvien kanssa. IL:n tietojen mukaan nainen päästettiin myöhemmin vapaaksi.

Vaatii vangittavaksi

Poliisin murtojäljet huoneiston ovessa muistuttavat perjantaisesta iskusta Helsingin Laajasalossa. LUKIJAN KUVA

Tutkintaa johtava rikoskomisario Lasse Jortikka vahvistaa kasvattamon löytymisen. Hänen mukaansa asiaa tutkitaan törkeänä huumausainerikoksena.

- Yksi henkilö on pidätetty. Hän on esitutkinnan tässä vaiheessa ainoa epäilty. Vaadin häntä tiistaina vangittavaksi, Jortikka sanoo.

IL:n tietojen mukaan kyseessä on virolaistaustainen mies. Poliisi tutkii parhaillaan, oliko viljelmä " yksityinen yritys " vai liittyykö se johonkin laajempaan vyyhtiin. Samoin tutkinnassa on se, mihin ja miten huumeet oli tarkoitettu myytäväksi.

- Määrät viittaavat siihen, että niitä ei ollut tarkoitettu omaan käyttöön, Jortikka sanoo.

Haju paljastaa

Poliisi löysi Laajasalon kasvattamon saamansa vihjeen perusteella. Rikoskomisario Lasse Jortikan mukaan huumeviljelmistä tulee poliisille useita vihjeitä viikoittain. Useimmiten huoneistosta leviävä haju herättää naapurien epäilyt.

- Tämä oli täysin ammattimainen, keskimääräistä suurempi viljelmä.